РЕГЛАМЕНТ (ЕО) № 1100/2009 НА СЪВЕТА
от 17 ноември 2009 година
за прилагане на член 7, параграф 2 от Регламент (ЕО) № 423/2007 относно ограничителни мерки срещу Иран и за отмяна на Решение 2008/475/ЕО
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 423/2007 на Съвета (1), и по-специално член 15, параграф 2 от него,
като има предвид, че:
(1)
На 19 април 2007 г. Съветът прие Регламент (ЕО) № 423/2007 относно ограничителни мерки срещу Иран. Член 15, параграф 2 от този регламент предвижда, че Съветът установява, преразглежда и изменя списъка на лицата, субектите и органите, посочени в член 7, параграф 2 от този регламент.
(2)
На 23 юни 2008 г. Съветът определи списъка на лицата, субектите и органите, поместен в приложение V, за които се прилага член 7, параграф 2 от Регламент (ЕО) № 423/2007. В съответствие с член 15, параграф 3 от този регламент Съветът посочи индивидуалните и специфични причини за решенията, които са приети съобразно член 15, параграф 2, и ги доведе до знанието на съответните лица, субекти и органи.
(3)
В съответствие с член 15, параграф 2 от Регламент (ЕО) № 423/2007 Съветът преразгледа изцяло списъка на лицата, субектите и органите, посочени в член 7, параграф 2 от този регламент. При това преразглеждане Съветът взе предвид възраженията, представени му от засегнатите страни.
(4)
В заключение Съветът реши, че към лицата, субектите и органите, изброени в приложение V към Регламент (ЕО) № 423/2007, следва да продължат да се прилагат специфичните ограничителни мерки, предвидени в него.
(5)
Списъкът на лицата и органите следва да бъде изменен с цел да се вземат предвид промените в правителството и администрацията на Иран, както и в положението на съответните физически лица и субекти.
(6)
Списъкът на лицата, групите и субектите, посочени в член 7, параграф 2 от Регламент (ЕО) № 423/2007, следва съответно да се актуализира.
(7)
Настоящият регламент заменя Решение 2008/475/ЕО на Съвета от 23 юни 2008 г. за прилагане на член 7, параграф 2 от Регламент (ЕО) № 423/2007 относно ограничителните мерки срещу Иран (2). Следователно това решение следва да бъде отменено,
ПРИЕ НАСТОЯЩИЯ РЕГЛАМЕНТ:
Член 1
Приложение V към Регламент (ЕО) № 423/2007 се заменя с текста, поместен в приложението към настоящия регламент.
Член 2
Решение 2008/475/ЕО се отменя.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 ноември 2009 година.